ยอมรับ ครูสะท้อนปัญหาการประเมินผลการพัฒนางานตามข้อตกลง สั่งหน่วยงานที่เกี่ยวข้องเร่งทำความเข้าใจ
นางสาวตรีนุช เทียนทอง  รัฐมนตรีว่าการกระทรวงศึกษาธิการ  เปิดเผยว่า จากการลงพื้นที่รับฟังปัญหาต่างๆ จากครูและบุคลากรทางการศึกษาพบว่า เสียงสะท้อนส่วนหนึ่งถึงปัญหาการประเมินผลการพัฒนางานตามข้อตกลง (PA) เนื่องจากเป็นการประเมินในรูปแบบใหม่ ซึ่งครูอาจยังขาดความเข้าใจถึงการประเมินดังกล่าวอยู่บ้าง ซึ่งหลังจากนี้จะมอบให้สำนักงานคณะกรรมการการข้าราชการครูและบุคลากรทางการศึกษา (ก.ค.ศ.) สร้างความเข้าใจกับครูในการประเมินรูปแบบดังกล่าวให้มากขึ้น ยืนยันว่าการปรับการประเมินต่างๆ นั้น เพื่อปรับปรุงสิ่งต่างๆ ให้ดีขึ้นและเกิดความเหมาะสม และทำให้ชี้วัดให้เห็นผลอย่างแท้จริง ที่สำคัญที่สุดคือ การลดภาระของครูให้ได้มากที่สุด อย่างไรก็ตาม หากมีการสร้างความเข้าใจและรับรู้ที่ถูกต้องแล้วยังพบปัญหาอยู่ ในอนาคตก็อาจมีการปรับปรุงแก้ไขให้ดีขึ้นอีกครั้งได้   รัฐมนตรีว่าการกระทรวงศึกษาธิการ กล่าวต่อไปว่า  ส่วนประเด็นการดำเนินการตามหลักเกณฑ์และวิธีการประเมินตำแหน่ง และวิทยฐานะข้าราชการครูและบุคลากรทางการศึกษา ตำแหน่งครู โดยเฉพาะการประเมินแผนการจัดการเรียนรู้ที่กำหนดให้ครูต้องบันทึกวิดีโอการสอนด้วยนั้น เรื่องนี้ก็เป็นเรื่องหนึ่งที่ได้รับเสียงสะท้อนมาด้วยเช่นกันว่าอาจทำให้เป็นภาระยุ่งยากในการประเมิน รวมถึงขณะนี้ยังรับทราบว่ามีการรับจ้างบันทึกวิดีโอการสอน เพื่อให้ครูนำไปใช้ในการประเมินวิทยฐานะด้วย ปัญหาต่างๆ เหล่านี้ พร้อมรับฟังและนำไปแก้ไขปรับปรุงให้ดีขึ้น เพื่อให้เกิดการประเมินวิทยฐานะของครูมีประสิทธิภาพมากที่สุด อย่างไรก็ตาม ขอให้ครูอย่าพึ่งกังวล  เพราะเกณฑ์ประเมินใหม่นี้อยู่ระหว่างช่วงรอยต่อของการเปลี่ยนผ่าน ซึ่งเชื่อว่าหลังจากนี้จะดีขึ้นอย่างแนอน